U-I-67/05
Natisni
Opravilna št.:
U-I-67/05
Datum odločitve:
10. 3. 2005
ECLI:
ECLI:SI:USRS:2005:U.I.67.05
Akt:
Odlok o ustanovitvi javnega vzgojno-izobraževalnega zavoda Osnovna šola Dekani (Uradne objave  št. 8/97 in št. 15/99), 14. čl.
Izrek:
Pobuda za začetek postopka za oceno ustavnosti in zakonitosti 14. člena Odloka o ustanovitvi javnega vzgojno-izobraževalnega zavoda Osnovna šola Dekani (Uradne objave  št. 8/97 in št. 15/99) se zavrže.
Evidenčni stavek:
Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega odloka o ustanovitvi javnega zavoda ni izpolnjen procesni pogoj iz 21. člena Zakona o Ustavnem sodišču za njegovo ustavnosodno presojo.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Selina Lešek, Dekani
Datum vloge:
11. 2. 2005
Vrsta odločitve:
sklep
Vrsta rešitve:
zavrženje
Dokument:
US24457
Dokument v PDF obliki:
U-I-67-05.pdf
114 KB
Prenesite datoteko
U-I-67/05-4
10. 3. 2005
SKLEP
Ustavno sodišče je v postopku za preizkus pobude Seline Lešek iz Dekanov  na seji dne 10. marca 2005
sklenilo:
Pobuda za začetek postopka za oceno ustavnosti in zakonitosti 14. člena Odloka o ustanovitvi javnega vzgojno-izobraževalnega zavoda Osnovna šola Dekani (Uradne objave  št. 8/97 in št. 15/99) se zavrže.
Obrazložitev
1. Pobudnica izpodbija 14. člen Odloka o ustanovitvi javnega vzgojno-izobraževalnega zavoda Osnovna šola Dekani (Uradne objave  št. 8/97 in nasl. – v nadaljevanju Odlok), ki določa postopek za odpoklic predstavnika delavcev v svetu šole. Meni, da je v neenakopravnem položaju z drugimi člani sveta šole (predstavniki staršev in ustanovitelja), ker izpodbijani Odlok ne ureja njihovega odpoklica. Ker je podan predlog za razpis glasovanja o odpoklicu pobudnice kot predstavnice delavcev v Svetu Osnovne šole Dekani, Ustavnemu sodišču predlaga, naj do dokončne odločitve zadrži izvrševanje izpodbijane določbe Odloka.
2. Ustavno sodišče na podlagi prvega odstavka 21. člena Zakona o Ustavnem sodišču (Uradni list RS, št. 15/94 – v nadaljevanju ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil.
3. Izpodbijani Odlok ni predpis, temveč akt o ustanovitvi javnega zavoda. Takšen akt  je posamičen akt, čeprav ga je v obliki odloka sprejel Občinski svet Mestne občine Koper. Takšno stališče je Ustavno sodišče že zavzelo npr. v sklepu št. U-I-105/92 z dne 9. 11. 1994 (OdlUS III, 120). Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega Odloka ni izpolnjen procesni pogoj iz 21. člena ZUstS za njegovo ustavnosodno presojo.
4. Glede na četrti odstavek 1. člena Zakona o upravnem sporu (Uradni list RS, št. 50/97 in nasl. – v nadaljevanju ZUS) se lahko zakonitost aktov državnih organov, izdanih v obliki predpisa, kolikor urejajo posamična razmerja, presoja v upravnem sporu. V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Pobudnica zato lahko sporno določbo izpodbijanega Odloka izpodbija s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS).
5. Ker ne gre za akt, za presojo katerega bi bilo pristojno, Ustavno sodišče ni ugotavljalo izpolnjenosti drugih procesnih predpostavk.
6. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr.
Janez Čebulj